དེ་ཙམ་དུ་མ་ཟད་བོད་སྔ་རབས་པའི་དབུ་མའི་ཁས་ལེན་འཛིན་སྟངས་དེ་ཧ་ཤང་གི་ལྟ་བ་དང་འདྲ་བར་སྨྲ་བ་ལ་ལན་འདེབས་གནང་སྐབས་ཀྱང་།སྔོན་གྱི་རྒྱ་ནག་དགེ་སློང་གིས་ཅི་ཡང་ཡིད་ལ་མི་བྱེད་པའི་རྒྱབ་བརྟེན་དུ་མདོ་སྡེ་བརྒྱད་ཅུ་ཁུངས་སུ་བྱས་ཞེས་གྲགས་པའི་གཏམ་རྒྱུད་ཙམ་ལས།མདོ་སྡེའི་ལུང་དྲངས་པ་དང་།དེའི་དོན་ཇི་ལྟར་གཏན་ལ་ཕབ་པའི་ཡིག་ཆ་གང་ཡང་དེང་སང་མི་སྣང་བས།དེ་དང་གཞན་འདྲ་མི་འདྲ་ཡང་ཇི་ལྟར་ཤེས་ནུས་ཏེ།འདྲ་གཞི་མ་ངེས་པའི་ཕྱིར་རོ།།ཞེས་དབུ་མ་སྔ་རབས་པའི་ལྟ་བའི་འདྲ་གཞིར་བཤད་པའི་ཧ་ཤང་གི་ལྟ་བ་དེ་ད་དུང་རང་གཞན་སུས་ཀྱང་གསལ་པོར་ངེས་ཀྱི་མེད་པར་གསུངས་འདུག།